Rådets afgørelse

af 24. februar 2004

om indgåelse på Det Europæiske Fællesskabs vegne af den internationale traktat om plantegenetiske ressourcer på fødevare- og landbrugsområdet

(2004/869/EF)

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab, særlig artikel 37 og artikel 175, stk. 1, sammenholdt med artikel 300, stk. 2, første afsnit, og artikel 300, stk. 3, første afsnit,

under henvisning til forslag fra Kommissionen,

under henvisning til udtalelse fra Europa-Parlamentet [1], og

ud fra følgende betragtninger:

(1) Bevaring og bæredygtig anvendelse af de plantegenetiske ressourcer til landbrugforskning og avlsarbejde er en forudsætning for den globale fødevaresikkerhed og for bæredygtige landbrug.

(2) Fællesskabet er medlem af De Forenede Nationers Levnedsmiddel- og Landbrugsorganisation (FAO).

(3) Den internationale traktat om plantegenetiske ressourcer på fødevare og landbrugsområdet, i det følgende benævnt "den internationale traktat", blev vedtaget af FAO-Konferencen i Rom den 3. november 2001.

(4) Det Europæiske Fællesskab og medlemsstaterne underskrev den internationale traktat den 6. juni 2002.

(5) Med den internationale traktat indføres en retligt bindende overordnet ramme for bæredygtig bevarelse af plantegenetiske ressourcer på fødevare- og landbrugsområdet samt et multilateralt system, som ikke alene giver alle traktatens medunderskrivere adgang til sådanne ressourcer, men også giver dem mulighed for at dele de handelsmæssige og andre fordele, som en sådan adgang frembringer, med hinanden.

(6) Bevaring og bæredygtig anvendelse af plantegenetiske ressourcer til landbrugsforskning og avlsarbejde er særdeles vigtig for landbrugets produktionsudvikling og for opretholdelsen af biologisk mangfoldighed i landbruget.

(7) Gennem en forbedret adgang til plantegenetiske ressourcer i et multilateralt system bør den omtalte internationale traktat kunne fremme tekniske fremskridt inden for landbruget i overensstemmelse med artikel 33 i traktaten om oprettelse af Det Europæiske Fællesskab.

(8) I henhold til artikel 174 i traktaten om oprettelse af Det Europæiske Fællesskab, skal fællesskabets miljøpolitik bidrage til at bevare, beskytte og forbedre miljøkvaliteten.

(9) Fællesskabet godkendte ved afgørelse 93/626/EØF [2] konventionen om biologisk mangfoldighed inden for rammerne af FN's Miljøprogram. De foranstaltninger til bevarelse af den biologiske mangfoldighed i landbruget, som indgår i den internationale traktat, vil fremme konventionens mål.

(10) Ifølge den internationale traktats artikel 26 skal traktaten ratificeres, accepteres eller godkendes. Ratificerings-, accept-, eller godkendelsesinstrumenterne skal deponeres hos FAO's generaldirektør.

(11) Sammenfaldet mellem Fællesskabets og medlemsstaternes kompetencer samt princippet om enhed i Fællesskabets internationale repræsentation taler til fordel for en fælles aktion af Fællesskabet og dets medlemsstater og en samtidig deponering af godkendelsesinstrumenterne for den internationale traktat.

(12) For at tillade deltagelse fra Fællesskabet og fra medlemsstaterne i styrelsesrådet for den internationale traktat så hurtigt som muligt efter dennes ikrafttræden, bør medlemsstaterne bestræbe sig på at tilendebringe deres interne godkendelsesprocedurer straks.

(13) Den i afgørelsen omhandlede internationale traktat knyttet til denne afgørelse bør derfor godkendes på vegne af Fællesskabet —

TRUFFET FØLGENDE AFGØRELSE:

Artikel 1

Den internationale traktat om plantegenetiske ressourcer på fødevare- og landbrugsområdet (i det følgende benævnt"den internationale traktat"), som blev vedtaget af FAO-Konferencen på den 31. samling i november 2001, godkendes hermed på Fællesskabets vegne.

Teksten til den internationale traktat er vedlagt denne afgørelse som bilag A.

Artikel 2

1. Formanden for Rådet bemyndiges hermed til at udnævne en eller flere personer, som får beføjelse til på Fællesskabets vegne at deponere det godkendelsesinstrument og de erklæringer, som er fastsat i bilag B og C til denne afgørelse, hos generaldirektøren for FAO i overensstemmelse med artikel 26 og 34 i den internationale traktat.

2. Medlemsstaterne skal bestræbe sig på at foretage det nødvendige med henblik på at deponere deres ratifikations- eller godkendelsesinstrumenter samtidig med Fællesskabet og de andre medlemsstater og så vidt muligt senest den 31. marts 2004.

3. Hvis en eller flere medlemsstater ikke på denne dato er i stand til at deponere deres godkendelsesinstrumenter, kan Fællesskabet og de øvrige medlemsstater gå videre med godkendelsen.

Artikel 3

1. I tvistbilæggelsesprocedurer, jf. artikel 22 i den internationale traktat, repræsenteres Fællesskabet af Kommissionen.

2. Når Fællesskabet og en eller flere medlemsstater er parter i samme tvist eller i flere tvister, hvor der rejses retlige spørgsmål af samme art samtidigt, forsvarer Kommissionen og de berørte medlemsstater deres interesser i fællesskab ved at vedtage en indbyrdes afstemt holdning til de faktiske og retlige forhold under iagttagelse af Fællesskabets og medlemsstaternes kompetence.

Udfærdiget i Bruxelles, den 24. februar 2004.

På Rådets vegne

J. Walsh

Formand

[1] Udtalelse af 29. januar 2004 (endnu ikke offentliggjort i EUT).

[2] EFT L 309 af 13.12.1993, s. 1.

--------------------------------------------------